《题二树山人画双角石》
清代·王衍梅

横峰侧岭巧相兼，唤取鸦叉展画帘。南渡关山惭一角，北台风雪看双尖。

梁家婢可明珠换，讲舍儿须锦髻添。诗老凋零余墨在，梅花僧印尚红钤。

作者简介：（1776—1830）清浙江会稽人。字律芳，号笠舫。童时背诵《十三经》，不遗一字。嘉庆十六年进士，官广西武宣知县。未十日，以吏议失官，遂依阮元于广东。工诗。以陶潜、李白自况。有《绿雪堂遗稿》。